Canllaw i Rolau a Chyfrifoldebau Prosiect
Strwythur Prosiect Nodweddiadol
Mae'r diagram isod yn dangos Strwythur Trefniadaeth Prosiect syml.  Dylid defnyddio hwn yn ganllaw, ynghyd â'r rolau a'r cyfrifoldebau isod.  Yn achos prosiectau Sylfaenol a Gweithredol efallai na fydd angen sefydlu Bwrdd Prosiect; yn y sefyllfa hon byddai'r Uwch-berchennog Cyfrifol yn cyflawni'r rôl.

Rolau a Chyfrifoldebau:
Mae'r disgrifiadau canlynol yn ganllaw ynghylch y rolau a chyfrifoldebau nodweddiadol mewn strwythur prosiect.  Mae'n bosibl y bydd angen rolau ychwanegol mewn prosiectau nad ydynt wedi'u nodi yma.  Dylai holl ddisgrifiadau o rolau prosiect nodi'n glir gyfrifoldebau'r rôl er mwyn i bawb wybod yr hyn a ddisgwylir ganddynt.
Bwrdd y Prosiect 
Mae Bwrdd y Prosiect yn darparu cyfeiriad a threfniadau rheoli cyffredinol i'r prosiect ac mae'n atebol am lwyddiant y prosiect o dan gyfarwyddyd y Rheolwyr Corfforaethol. 
Dylai Bwrdd y Prosiect gynnwys yr Uwch-berchennog Cyfrifol (a fydd fel arfer yn cadeirio'r Bwrdd), Cynrychiolydd y Defnyddwyr, Cynrychiolydd Cyflawni'r Prosiect (gweler isod) a chynrychiolwyr eraill os yw'n briodol.  Mae'n rhaid i aelodau Bwrdd y Prosiect fod ar lefel reoli sy'n cynrychioli buddiannau'r prosiect yn briodol (h.y. mae ganddynt yr awdurdodiad i wneud y penderfyniadau angenrheidiol a'u gweithredu).
Dyma gyfrifoldebau penodol Bwrdd y Prosiect: 
· Deall a chymeradwyo Cynllun Busnes y Prosiect
· Rhoi awdurdod dirprwyedig, yn ôl yr angen, i sicrhau bod y prosiect yn bodloni ei amcanion
· Deall a chymeradwyo cynllun cyflawni'r prosiect (a chynlluniau camau os ydynt yn cael eu defnyddio)
· Cyfarfod yn rheolaidd i ystyried adroddiadau prosiect, monitro cynnydd yn erbyn y cynllun, a datrys unrhyw faterion y mae rheolwr y prosiect yn tynnu ei sylw atynt neu roi cyngor yn eu cylch.
· Darparu cyfeiriad ac arweiniad strategol i reolwr y prosiect drwy gydol y prosiect
· Bod yn ymwybodol o'r persbectif sefydliadol a gwleidyddol ehangach a sut y mae'n effeithio ar y prosiect 
· Rhoi cymeradwyaeth i gau prosiect yn ffurfiol
Yn ymarferol, dylid cytuno ar gylch gwaith arbenigol ar gyfer Bwrdd y Prosiect fesul prosiect. Dylid defnyddio'r disgrifiad hwn o'r rôl yn ganllaw.
Yr Uwch-berchennog Cyfrifol
Mae gan yr Uwch-berchennog Cyfrifol (y cyfeirir ato weithiau fel Gweithredwr y Prosiect neu Noddwr y Prosiect) gyfrifoldeb ac atebolrwydd cyffredinol am y prosiect ac mae'n fwyaf tebygol ei fod yn Gyfarwyddwr Corfforaethol neu'n Bennaeth Gwasanaeth ar Brosiectau Strategol.  Rôl Noddwr y Prosiect yw sicrhau bod y prosiect yn cadw ffocws ar gyflawni ei amcanion a gwireddu'r manteision a ragwelir.
Dyma gyfrifoldeb penodol Noddwr y Prosiect: 
· Bod yn gyfrifol ac yn atebol am y prosiect yn gyffredinol
· Penderfynu yn ystod Cam 1 y prosiect sut y bydd tîm rheoli'r prosiect yn cael ei strwythuro. 
· Goruchwylio datblygiad Cynllun Busnes y Prosiect yn ystod Cam 2 y prosiect.
· Cadeirio Bwrdd y Prosiect (mae hyn yn arferol ond nid yw'n orfodol). 
· Cyfathrebu'n rheolaidd â Rheolwr y Prosiect i sicrhau bod yr amcanion yn cael eu cyflawni a bod y prosiect yn canolbwyntio ar wireddu eu manteision arfaethedig.
· Trafod goblygiadau unrhyw faterion prosiect â Rheolwr y Prosiect cyn cyfarfodydd Bwrdd y Prosiect, bod mewn sefyllfa i rannu'r wybodaeth honno â Bwrdd y Prosiect.
Cynrychiolydd y Defnyddwyr 
Mae Cynrychiolydd y Defnyddwyr yn gyfrifol am gynrychioli'r rheiny a fydd yn defnyddio cynnyrch terfynol/canlyniadau'r prosiect a/neu a fydd yn manteisio ar ganlyniad(au) y prosiect. Bydd yn sicrhau ei fod yn deall anghenion/gofynion y partïon y mae'n eu cynrychioli a bod yn gyfrifol am sicrhau bod yr anghenion/gofynion hynny'n cael eu bodloni drwy'r prosiect (o fewn cyfyngiadau'r Cynllun Busnes). 
Dyma gyfrifoldebau penodol Cynrychiolydd y Defnyddwyr: 
· Sicrhau y bydd canlyniad dymunol y prosiect yn bodloni gofynion y defnyddwyr
· Deall barn y defnyddwyr a'i rhannu â Bwrdd y Prosiect 
· Datrys materion mewn perthynas â gofynion y defnyddwyr a blaenoriaethau sy'n groes i'w gilydd 
· Rhoi gwybod i Reolwr y Defnyddwyr (os yw'n berthnasol) am faterion prosiect 
Efallai y bydd rôl Cynrychiolydd y Defnyddwyr yn cael ei chyflawni gan fwy nag un person. 
Cynrychiolydd Cyflawni'r Prosiect 
Mae Cynrychiolydd Cyflawni'r Prosiect yn gyfrifol am gynrychioli'r rheiny sy'n datblygu/gweithredu/hwyluso/cyflawni/cyflenwi amcanion y prosiect (gallai hyn fod yn ffisegol neu'n seiliedig ar wasanaeth). 
Mae Cynrychiolydd Cyflawni'r Prosiect yn atebol am ansawdd y cynnyrch/gwasanaethau a ddarperir gan y cyflenwr/cyflenwyr; mae angen yr awdurdod arno i gyflwyno'r adnoddau sydd eu hangen gan y cyflenwr/cyflenwyr.  Efallai y bydd y rôl hon yn cael ei chyflawni gan sawl person, yn enwedig os oes mwy nag un cyflenwr.
Dyma gyfrifoldebau penodol Cynrychiolydd Cyflawni'r Prosiect: 
· Cytuno ar amcanion a gweithgareddau Cyflenwyr 
· Sicrhau bod adnoddau'r Cyflenwyr sydd eu hangen ar gyfer y prosiect ar gael 
· Deall barn y Cyflenwyr a'i rhannu â Bwrdd y Prosiect 
· Sicrhau bod gwrthdaro o ran adnoddau a/neu flaenoriaethau Cyflenwyr yn cael ei ddatrys 
· Sicrhau bod Cyflenwyr yn gwneud cynnydd cyson tuag at y canlyniadau 
Efallai y bydd rôl Cynrychiolydd Cyflawni'r Prosiect yn cael ei chyflawni gan fwy nag un person ac ef sy'n gyfrifol am uniondeb arbenigol y prosiect. 
Rheolwr y Prosiect 
Mae gan Reolwr y Prosiect yr awdurdod i redeg y prosiect o ddydd i ddydd ar ran Bwrdd y Prosiect, o fewn y cyfyngiadau y maent yn cytuno arnynt, ac mae'n atebol i Noddwr y Prosiect. 
Prif gyfrifoldeb Rheolwr y Prosiect yw rheolaeth fanwl y prosiect o ddydd i ddydd, â'r nod o sicrhau'r canlyniadau o fewn yr amserlen y cytunir arni, yn unol â'r gost a'r ansawdd y cytunir arnynt. 
Mae Rheolwr y Prosiect yn darparu arweinyddiaeth, ysgogiad a rheolaeth i dîm y prosiect i sicrhau bod y prosiect yn gweithio'n effeithiol. 
Dyma gyfrifoldebau penodol Rheolwr y Prosiect: 
· Datblygu a llunio'r Cynllun Busnes
· Paratoi'r Cynllun Cyflawni Prosiect cychwynnol, a'i adolygu a'i ddiwygio yn ôl yr angen
· Monitro'r prosiect
· Rheoli newid
· Rheoli a monitro risgiau'r prosiect
· Arwain ac ysgogi Tîm y Prosiect
· Cyfathrebu ag adrannau mewnol (a chyrff cyllido) i ddatrys materion gweinyddol y prosiect (mae hyn yn arbennig o berthnasol yn achos prosiectau a gyllidir yn allanol)
· Cyfathrebu â Noddwr y Prosiect, Bwrdd y Prosiect, Cynrychiolydd y Defnyddwyr a Chynrychiolydd Cyflawni'r Prosiect ynghylch cyflawni'r prosiect
· Paratoi'r wybodaeth angenrheidiol ar gyfer Bwrdd y Prosiect
· Bod yn gyfrifol am gyllid y prosiect a datrys materion sydd o fewn cyfrifoldebau dirprwyedig Rheolwr y Prosiect.
· Bod yn gyfrifol am weinyddu'r prosiect
· Paratoi dogfennau Cau'r Prosiect
· Nodi a rhannu'r gwersi a ddysgwyd 
Sicrwydd Prosiect
Nid yw aelodau Bwrdd y Prosiect yn gweithio ar y prosiect yn llawn amser, ac felly maent yn dibynnu'n fawr ar y wybodaeth a roddir iddynt gan Reolwr y Prosiect.  Mae Sicrwydd Prosiect yn broses o fonitro ac adolygu prosiect yn annibynnol i wirio bod popeth fel ei fod yn ymddangos ac nad oes unrhyw beth yn cael ei anwybyddu.  Mae'n gyfle i gael golwg annibynnol ar y prosiect a'i gynnydd.  Ni ddylai'r swyddogaeth Sicrwydd gael ei chyflawni gan Reolwr y Prosiect; dylai gael ei dirprwyo i unigolyn sy'n meddu ar y sgiliau priodol (sydd efallai y tu allan i'r Awdurdod, neu yn yr Awdurdod, ond mae'n rhaid iddo fod yn annibynnol ar y prosiect)
Yn achos prosiectau Ewropeaidd a phrosiectau a gyllidir yn allanol, mae'r cyllidwr yn aml yn gofyn i gynllun monitro a gwerthuso gael ei gynnwys yn y cynnig cyllido.  Mae hyn yn cyfateb i'r swyddogaeth Sicrwydd a ddisgrifir yma.
Dyma restr o gyfrifoldebau posibl Sicrwydd Prosiect:
· Sicrhau bod anghenion y defnyddwyr yn cael eu bodloni neu eu rheoli
· Sicrhau bod risgiau'n cael eu rheoli
· Gwirio cynnydd y prosiect (e.e. tystiolaeth o allbynnau)
· Cadarnhau cydymffurfiaeth â'r Achos Busnes
· Asesu gwerth am arian
· Ail-gadarnhau bod y prosiectau'n cyd-fynd ag amcanion strategol y sefydliad
· Cadarnhau bod y prosiect yn parhau i fod yn hyfyw
· Cadarnhau bod y bobl iawn yn rhan o'r prosiect
· Gwirio y cydymffurfir â'r holl gyfyngiadau cyfreithiol perthnasol 
· Gwirio effeithiolrwydd cyfathrebu mewnol ac allanol
· Pwysleisio unrhyw faterion sydd wedi'u methu y mae angen rhoi sylw iddynt
3.1 Timau Cymorth Grantiau
Tîm Cyllid Allanol - Adfywio a Pholisi yn Adran y Prif Weithredwr.
Mae'n rhoi cymorth mewn perthynas â'r broses o wneud cais am gyllid allanol gan gynnwys:
· Cymorth i nodi ffynonellau priodol o gyllid allanol
· Gweithredu fel cyfrwng cyswllt â'r corff cyllido perthnasol 
· Rhoi cyngor a chyfarwyddyd ynghylch y rheolau a'r rheoliadau mewn perthynas â ffynonellau cyllido amrywiol
· Cymorth i lunio'r cais a rhoi cymorth parhaus pan fydd angen
· Cydgysylltu hyfforddiant mewn perthynas â phecyn cymorth rheoli'r prosiect
Gofynnwch am gyngor gan y Tîm Cyllid Allanol ynghylch a fyddai modd rhoi cymorth ym mhob achos.
https://www.sirgar.llyw.cymru/cartref/gwasanaethaur-cyngor/gwybodaeth-gymunedol/biwro/#.XUrywU2oumQ
Cymorth i Brosiectau (ar gyfer Prosiectau a Gyllidir yn Allanol)

Yn cynnwys:  Cynrychiolydd Defnyddwyr, Cynrychiolydd Cyflawni Prosiectau (cynrychioli'r rheiny sy'n gwneud y gwaith), Aelodau Eraill y Panel fel y bo'n briodol

Sicrwydd Prosiect (os yw'n berthnasol)

